แม่ทัพใหม่STEC ตั้งเป้าโตทุกปี15%
“ภาคภูมิ” กรรมการผู้จัดการคนใหม่ STEC ตั้งเป้ารายได้โตปีละ 15-20% มั่นใจร่วมประมูลงานรัฐได้ทุกรัฐบาล
31 ต.ค. 2555

“ภาคภูมิ” กรรมการผู้จัดการคนใหม่ STEC ตั้งเป้ารายได้โตปีละ 15-20% มั่นใจร่วมประมูลงานรัฐได้ทุกรัฐบาล
นายภาคภูมิ ศรีชำนิ กรรมการผู้จัดการ บริษัท ซิโน-ไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า เป้าหมายการนำพาบริษัทนับจากนี้ต่อเนื่องอีก 3 ปีข้างหน้าคาดหวังให้บริษัทมีอัตราการเติบโตของรายได้เฉลี่ยปีละ 15-20% ส่วนปีนี้คาดว่ามีรายได้ประมาณ 1.8-1.85 หมื่นล้านบาท
สำหรับงานในมือคาดว่าสิ้นปีนี้จะอยู่ที่ 7 หมื่นล้านบาท เพิ่มขึ้นจากครึ่งปีแรกอยู่ที่ 5.8 หมื่นล้านบาท โดยงานในมือ 7 หมื่นล้านบาท สร้างรายได้ให้ 3 ปี และมีงานที่รอเซ็นสัญญาเกือบ 1.8 หมื่นล้านบาท เช่น รถไฟสายสีแดง 1.7 หมื่นล้านบาท โรงพยาบาลเมตตาประชารักษ์ 500 ล้านบาท และงานกรมทางหลวงกว่า 500 ล้านบาท
“ปีนี้เป็นปีทองของบริษัทที่มีรายได้และกำไรสุทธิทำสถิติสูงสุด โดยมีงานภาครัฐต่อเนื่อง แผนลงทุน 5 ปี 2.2 ล้านล้านบาท สนับสนุนการเติบโตของบริษัท ซึ่งพร้อมเข้าร่วมประมูลทุกโครงการ และมีโอกาสชนะได้งาน 3,000 ล้านบาท แม้ผู้ถือหุ้นไม่ได้อยู่ฝ่ายรัฐบาลก็ตาม” นายภาคภูมิ กล่าว
ปัจจุบัน STEC มีฐานะการเงินแข็งแกร่ง มีเงินสดในมือ 4,500 ล้านบาท มีหนี้กว่า 300 ล้านบาท เงินที่มีอยู่เพียงพอโดยไม่ต้องเพิ่มทุน
นายภาคภูมิ กล่าวว่า บริษัทเน้นการรับงานที่มีกำไรชัดเจน ครึ่งปีนี้อัตรากำไรขั้นต้น เฉลี่ยอยู่ที่ 9.3% เพิ่มขึ้นจาก 8.3% อัตรากำไรสุทธิอยู่ที่ 6.5% เพิ่มขึ้นจาก 5.5% ปีก่อน และปีนี้ยังรักษากำไรไว้ในระดับนี้ได้ และมีแรงงานต่างด้าว 20% จากทั้งหมด 1 หมื่นคน